Krajevna skupnost

Leskovec pri Krškem

**ZAPISNIK**

**17. redne seje sveta KS Leskovec pri Krškem,**

ki je bila v ponedeljek, 19. marca 2018 ob 18.30 uri v sejni sobi GD v Veliki vasi

Predlagani dnevni red:

1. Ugotovitev sklepčnosti in sprejem dnevnega reda;
2. Potrditev zapisnika 16. redne seje;
3. Imenovanje člana v Upravnem odboru KDS občine Krško;
4. Javni razpis za sofinanciranje dejavnosti društev, investicij in investicijskega vzdrževanja Gasilskih domov v Krajevni skupnosti Leskovec pri krškem za leto 2018;
5. Sofinanciranje delovanja društev v KS Leskovec pri Krškem v letu 2018;
6. Izvajanje plana dela občine Krško na področju KS Leskovec pri Krškem;
7. Priznanja KS za leto 2018 - predlogi;
8. Zemljiško pravne zadeve;
9. Obvestila, pobude in predlogi svetnikov ter krajanov;
10. Razno.

Prisotni so bili: pred. Olovec Jože, Antolič Dragotin, Arh Borut, Arh Damjan, Arh Stanislav, Kerin Alojz, Kerin Tatjana, Kranjčevič Ivan, Logar Roman, Mlakar Branko, Salmič Janez.

Odsotni so bili: Kranjčevič Aleš, Lekše Mitja in Mežič Bojan.

**Ad. 1**

**Ugotovitev sklepčnosti**

Predsednik sveta KS Leskovec pri Krškem je ugotovil, da je seja sklepčna, prisotnih je 11 svetnikov od 14-ih.

Po ugotovljeni sklepčnosti in sprejetju dnevnega reda je predsednik začel z vodenjem seje.

**Ad. 2**

**Potrditev zapisnika 16. redne seje**

Predsednik je svetnike pozval, da podajo pripombe in dopolnitve na zapisnik 16. redne seje. Svetniki na zapisnik niso imeli pripomb.

Predsednik sveta je zapisnik podal na glasovanje in predlagal naslednji sklep:

**Sklep 2/1**

**Zapisnik 16. redne seje se sprejme v predlagani obliki.**

Prisotnih 11 svetnikov.

Glasovanje:

ZA: 11, PROTI: 0, NI GLASOVALO: 0

Predlagani sklep je bil soglasno sprejet.

**Ad. 3**

**Imenovanje člana v Upravnem odboru KDS občine Krško**

Predsednik Sveta KS Leskovec pri Krškem je svetnike seznanil, da nas občina poziva v skladu s Pogodbo o načinu upravljanja in o medsebojnih razmerjih pri upravljanju objektov in naprav kabelsko distribucijskega sistema v občini Krško (KDS), z dne, 24. 3. 2000 in Aneksom št. 1, z dne, 10. 11. 2011, da imenujemo predstavnika naše KS v Upravnem odboru kabelsko distribucijskega sistema občine Krško, za novo mandatno obdobje. Dosedanjemu imenovanemu predstavniku Alešu Kranjčeviču je namreč mandat že potekel. Predsednik Sveta predlaga, da imenovani mandat v tem telesu ponovi. Soglasje je podano.

Svetniki na predlog za novo mandatno obdobje UO KDS niso imeli pripomb.

**Sklep 3/1**

**Svet KS Leskovec pri Krškem sprejme sklep o imenovanju novega člana Aleša Kranjčeviča v Upravni odbor KDS občine Krško za mandatno obdobje.**

Prisotnih 11 svetnikov.

Glasovanje:

ZA: 11, PROTI: 0, NI GLASOVALO: 0

Predlagani sklep je bil soglasno sprejet.

**Ad. 4**

**Javni razpis za sofinanciranje dejavnosti društev, investicij in investicijskega vzdrževanja Gasilskih domov v Krajevni skupnosti Leskovec pri Krškem za leto 2018**

Že na predhodni seji smo sprejeli sklep, da kot KS sodelujemo pri obnovi oziroma rekonstrukciji gasilskih domov v Leskovcu in v Veliki vasi. Obe društvi imata v načrtu temeljito prenovo notranjosti obstoječih domov, tako da bi lahko v prihodnje, ti prostori, služili tudi širši družbeni skupnosti.

***1. Velika vas***

V Veliki vasi načrtujejo prenovo notranjosti prostorov, ki bo vključevala predelavo stropa z vgradnjo toplotne izolacije, prenovo talnih površin, prenovo stenskih površin ter zamenjavo dotrajanih glavnih vhodnih vrat. V okviru prenove se načrtuje tudi nabava opreme za sejno sobo. Predlog je, da se KS vključi v prenovo v znesku, kot je bil potrjen na prejšnji seji in sicer v višini do 3.000,00 €. Garaža in prostori za opremo so v zaključni fazi izgradnje.

***2. Leskovec***

V Leskovcu pa ima društvo v načrtu popolno prenovo in izgradnjo novih prostorov tako v pritličju, kot na novo izdelani etaži. Društvo je v fazi pridobivanja gradbenega dovoljenja. Na ta način bo društvo pridobilo dodatno garažo, orodjarno, učilnico in seveda veliko dvorano (v etaži) v kateri bo prostora predvidoma za 150-200 sedežev (!), kar bo nedvomno pridobitev, ne samo za društvo, ampak tudi za kraj in krajevno skupnost. Na ta način bi se nekako zaključila celovita prenova doma, ki je bil zgrajen okoli leta 1954 in v vsem tem času ni dočakal nobenega dodatnega vlaganja. Sledi še urejanje okolice za katero pa bo predvidoma, v največji meri, poskrbela občina Krško!! Vrednost celotne investicije, brez okolice, znaša cca 70.000,00 € (brez opreme). Ne smemo pa pozabiti, da brez soglasja in razumevanja GD Leskovec, ne bi mogli izvesti že izvedene rekonstrukcije v domu. Predlog je, da se v KS vključi v prenovo v znesku, kot je bil potrjen na prejšnji seji in sicer v višini do 5.000,00 €.

Svetniki na predlog izvedbe javnega razpisa niso imeli pripomb.

**Sklep 4/1**

**Svet KS Leskovec pri Krškem sprejme sklep o izvedbi Javnega razpisa za sofinanciranje dejavnosti društev, investicij in investicijskega vzdrževanja Gasilskih domov v Krajevni skupnosti Leskovec pri Krškem za leto 2018.**

Prisotnih 11 svetnikov.

Glasovanje:

ZA: 11, PROTI: 0, NI GLASOVALO: 0

Predlagani sklep je bil soglasno sprejet.

**Ad. 5**

**Sofinanciranje delovanja društev v KS Leskovec pri Krškem v letu 2018**

Prva faza prenove prostorov v domu je zaključena, pridobljeno je uporabno dovoljenje in sedaj je potrebno pristopiti k nabavi notranje opreme. Občina Krško bo pokrila stroške nabave opreme za prostore tajništva KS, kuhinje, sanitarij in sejne sobe v pritličju. Za vse ostale prostore (veliko dvorano in prostore za društva) pa moramo poiskati sredstva v okviru lastnih razpoložljivih sredstev in v tem smislu je bil tudi potrjen sklep o nabavi na prejšnji seji (8.800,00 €). Trenutno, na občini seveda, je v teku javni razpis za nabavo potrebne opreme (pridobljene ponudbe). Povsem jasno je, da brez opreme, prostori ne bodo služili načrtovanemu namenu. V tem smislu smo se nekako odločili, da krajevna skupnost nabavi vso potrebno opremo, tudi za prostore društev. Verjetno bo potrebno nabaviti še dodatno opremo kot so projektor, platno, govorniški pult in podobno. Ob vsem tem, kakor je tudi v navadi v ostalih krajevnih skupnostih, pa bomo pokrili tudi stroške uporabe prostorov, kot so: ogrevanje, porabo elektrike, vode, komunalne storitve in seveda tudi čiščenja (!).

Zato predlagam, da izjemoma v letu 2018, sredstva namenjena za sofinanciranje delovanja društev (6.000,00 €) namenimo za nakup potrebne opreme, kot je bilo že rečeno tudi za prostore v katerih bodo našla društva prostor za sestanke, arhiv, svoje prireditve in srečanja kakor tudi za sedež društva. Do danes je takih društev (sklepajo se pogodbe) že 6 (Kulturno društvo, Aktiv kmečkih žena, Društvo izgnancev, Rdeči križ, Društvo ljubiteljev suhomesnatih dobrot in Čebelarsko društvo). Če upoštevamo pomoč pri sofinanciranju investicij in preje našteta društva, bi na ta način »pokrili« večino dejavnih društev v krajevni skupnosti. Izpadla bi naslednja društva, ki niso izrazila potrebo po prostorih ali pa imajo to urejeno drugače, in sicer: Strelsko društvo Leskovec, Sonček, Dren, Plavalček.

G. Logar Roman predlaga, da se obišče društva ter da se jih povpraša o njihovem delovanju in če potrebujejo prostor za delovanje samega društva.

Svetniki na predlog, da se sofinanciranje v letošnjem letu ne izvede, niso imeli pripomb.

**Sklep 5/1**

**Svet KS Leskovec pri Krškem sprejme sklep, da se v letošnjem letu Razpis za sofinanciranje dejavnosti društev v Krajevni skupnosti Leskovec pri Krškem ne izvede.**

Prisotnih 11 svetnikov.

Glasovanje:

ZA: 11, PROTI: 0, NI GLASOVALO: 0

Predlagani sklep je bil soglasno sprejet.

**Ad. 6**

**Izvajanje plana dela občine Krško na področju KS Leskovec pri Krškem**

Občina Krško ima svojevrsten način načrtovanja investicij na področju Krajevne skupnosti Leskovec. Značilnost tega načrtovanja je predvsem v tem, da se večina načrtov ne uresniči, ali pa se eni in isti projekti ponavljajo iz leta v leto. Tako se redno uvršča v programe prenove vozišče na relaciji Leskovec-Velika vas (2010) in Leskovec-Senuše (2011), do izvedbe pa ne pride oziroma se odlaga v prihodnost. Klasičen primer sta preje navedeni relaciji, pri katerih smo pri prvi ugotovili, da ni razpoložljivega zemljišča za širitev (po osmih letih načrtovanja!) in pri drugi še ni bil izdelan projekt prenove (po sedmih letih!).

V letu 2017 so bile na področju Krajevne skupnosti Leskovec načrtovane naslednje aktivnosti, in sicer:

* prenova vozišča, kanalizacije in zamenjava azbestnih vodovodnih cevi v ulici A. Salmičeve v dolžini 500m,
* predelava vozišča, kanalizacije in zamenjava azbestnih vodovodnih cevi v Venišah – odcep Bizjak,
* izvedba širokopasovne povezave (priključki) v Venišah – prva faza,
* modernizacija cestne povezave na relaciji Brezje-Velika vas v dolžini 500m (vezano na KS Leskovec).

**Nobeden od zgoraj naštetih, načrtovanih projektov ni bil realiziran.**

**Edini projekt, ki je bil v letu 2017 realiziran, na področju cestne infrastrukture, je bila modernizacija cestne povezave na relaciji Velika vas – Brezje v dolžini 500m.**

Ocenjena vrednost nerealiziranih projektov, po moji oceni znaša vsaj med 600 in 800 tisoč eur.

Upravičeno bi bilo za pričakovati, da občina nadoknadi zamujeno v tekočem letu, to je v letu 2018 in v tem letu izvede vse zamujeno ter seveda še tisto kar je bilo že preje načrtovano za to leto. Občina Krško sicer dosega realizacijo na področju investicij, na letni ravni, med 80 in 90 % načrtovanih (po porabi sredstev). V primeru Krajevne skupnosti Leskovec pa temu očitno ni tako in načrtovani projekti močno zaostajajo. Žal je to praksa že kar nekaj let oz. praktično od leta 2011. Na področju infrastrukture, ni bil, v tem času, izveden nobeden omembe vreden večji projekt, da ne omenjam zgoraj navedenih primerov iz leta 2017.

Okvirni seznam dosežkov občine Krško, na področju infrastrukture od leta 2011 je nasledji:

* modernizacija vozišča na relaciji Leskovec-Senuše (v Stavšah) v dolžini 150m,
* modernizacija vozišča na relaciji Gmajna-Zajčki v dolžini 250m,
* preplastitev in pločnik v Sejmiški na Gmajni v dolžini 100m (2016),
* preplastitev v Vrtnarski ulici na Gmajni v dolžini 200m, kot posledica prestavitve kanalizacije,
* preplastitev vozišča v Žadovinku skozi naselje, kot posledica izvedbe kanalizacije,
* preplastitev vozišča v Venišah cca 400m (2015),
* modernizacija dela vozišča v odcepu A. Salmičeve v dolžini 100m (odcep Kerin) (2016),
* modernizacija vozišča in pločnik v Veliki vasi (odcep Brezje),
* modernizacija vozišča Velika vas-Brezje v dolžni 500m (2017),
* modernizacija vozišča v Volovniku – odcep Vizlar (2017).

Opomba: Niso zajete novogradnje povezane s širitvijo naselja Leskovec in kolesarska steza (?) Leskovec-Beli breg.

**Seznam odprtih zadev na področju KS Leskovec**

**A. V planu občine za leto 2018**

* prenova vozišča, kanalizacije in zamenjava vodovodne napeljave v ulici A. Salmičeve v dolžni 500m (iz leta 2017)
* širokopasovna povezava v Venišah (iz leta 2017)
* prenova vozišča, kanalizacije in zamenjava vodovodne napeljave v Venišah odcep Bizjak (iz leta 2017)
* modernizacija vozišča na relaciji Velika vas-Brezje (ali obratno) v dolžini 500m (iz leta 2017)
* izvedba kanalizacije na Gmajni – II. faza
* ureditev okolice doma v Leskovcu (parking, nadstrešek, eko otok, zelenica in nov cestni priključek)
* nabava opreme za prostore KS
* modernizacija vozišča v Selcah v dolžni 100m (odcep Kerin)

in vezano na našo krajevno skupnost

* modernizacija vozišča na relaciji Brezje-Velika vas v dolžni 1.000m
* modernizacija vozišča na relaciji Selce-Brezje, do odcepa za Libelj, v dolžini 550m

**B. Odprto – predlogi sveta KS**

* rekonstrukcija vozišča v Sejmiški na Gmajni, tako da bo možno srečevanje dveh osebnih vozil
* odkup zemljišča na parc.št. 627/1 in 627/2 k.o. Leskovec za potrebe razširitve ovinka v ulici 11. novembra, izgradnje pločnika, izgradnje avtobusnega postajališča izven vozišča, kolesarnice in morebitne povezave z ulico S. Žagarja
* izgradnja javne razsvetljave v Veliki vasi – odcep M. Podlog
* izgradnja javne razsvetljave v Gorenji vasi – odcep Tičnica
* izgradnja javne razsvetljave na Lokah
* izgradnja javne razsvetljave v ulici S. Žagarja
* izgradnja pločnika v Veliki vasi ob cesti za M. Podlog
* izdelava projekta in odkup zemljišča za zadrževalnik vode v Gorenji vasi
* odkup zemljišč za potrebe razširitve cestne povezave Leskovec-Velika vas (avtobusno postajališče, kolesarska povezava)
* modernizacija vozišča in parkirišča pri kapeli na pokopališču
* razširitev vozišča in izgradnja pločnika v Grebenčevi ulici
* modernizacija cestne povezave Gmajna-Zajčki
* nadaljevanje prenove vozišča v ulici A. Salmičeve na relaciji od odcepa Sejmiška do odcepa Žokalj – II. faza
* odkup zemljišča v neposredni bližini GD v Leskovcu (cca 1.500m²) za potrebe načrtovane izgradnje novega vrtca, večnamenske kulturne dvorane in večnamenskega parkirnega prostora namenjenega tudi za prireditve na prostem
* označevanje ulic v naselju Leskovec
* čiščenje in obsekavanje okolice gradu Šrajbarski turn.

Opomba: Predlogi niso podani po vrstnem redu. Potrebno je določiti prioritete in mogoče tri do štiri projekte, kot prednostne. V kolikor se za posamezen projekt že v naprej ve, da ne bo možno pridobiti zemljišč ali soglasij, ni smiselno take projekte uvrščati v plan izvedbe tekočega leta. Zgoraj navedeni predlog je bil posredovan pristojnim službam na Občini Krško in podžupanji ga. Ani Nuši Somrak.

Realno bi bilo za pričakovati, z ozirom na izpad realizacije v preteklih letih, da bi vsaj nekatere navedene točke bile uvrščene v rebalans plana za 2018 in seveda tudi izvedene.

**Ad. 7**

**Pravilnik o podeljevanju priznanj KS Leskovec pri Krškem**

Predlog je, da se obstoječi pravilnik iz leta 2011 uskladi z odlokom o priznanjih Občine Krško iz dne 17. 12. 2015. V njem se predvideva dodatni in najvišji naziv priznanja (častni krajan) in jubilejna priznanja krajevne skupnosti.

# **P R A V I L N I K**

# **o priznanjih Krajevne skupnosti Leskovec pri Krškem**

**I. SPLOŠNE DOLOČBE**

1. člen

Ta pravilnik določa vrsto priznanj Krajevne skupnosti Leskovec pri Krškem, pogoje, postopek in način podeljevanja priznanj ter način vodenja evidence.

2. člen

Krajevne skupnosti Leskovec pri Krškem podeljuje priznanja zaslužnim krajanom, drugim posameznikom, podjetjem, zavodom, društvom, skupinam, združenjem in drugim organizacijam za dosežke, ki imajo velik pomen za razvoj in ugled krajevne skupnosti na gospodarskem, kulturnem, vzgojno-izobraževalnem, športnem in drugih področjih, za izjemna požrtvovalna in humana dejanja ali za splošno koristno delovanje v okviru krajevne skupnosti in izven nje.

Priznanje je lahko podeljeno tudi posmrtno.

3. člen

Najvišje priznanje Krajevne skupnosti Leskovec pri Krškem je:

* naziv častni krajan Krajevne skupnosti Leskovec pri Krškem.

Visoka priznanja Krajevne skupnosti Leskovec pri Krškem so:

* zlato priznanje s plaketo Krajevne skupnosti Leskovec pri Krškem,
* srebrno priznanje s plaketo Krajevne skupnosti Leskovec pri Krškem,
* bronasto priznanje s plaketo Krajevne skupnosti Leskovec pri Krškem,
* jubilejno priznanje Krajevne skupnosti Leskovec pri Krškem.

4. člen

O podelitvi priznanj Krajevne skupnosti Leskovec pri Krškem iz 3. člena tega pravilnika odloča svet Krajevne skupnosti Leskovec pri Krškem na podlagi javnega razpisa in na predlog svetnikov in krajanov.

5. člen

Priznanja Krajevne skupnosti Leskovec pri Krškem se praviloma podeljujejo ob krajevnem prazniku.

Na slavnostni način (seji) jih podeljuje predsednik sveta krajevne skupnosti ali od njega pooblaščena oseba.

V koledarskem letu se lahko podeli največ eno zlato priznanje s plaketo, največ dva srebrna priznanja s plaketo, največ tri bronasta priznanja s plaketo in največ tri jubilejna priznanja Krajevne skupnosti Leskovec pri Krškem.

Odstopanja od omejitev števila priznanj lahko sprejme Svet Krajevne skupnosti Leskovec pri Krškem. Svet Krajevne skupnosti Leskovec pri Krškem lahko priznanja podeli izjemoma, ne glede na določila 3. odstavka 5. člena, vendar le na osnovi posebne utemeljitve z obrazložitvijo.

## II. DOLOČBE O POSAMEZNIH PRIZNANJIH

**a) naziv častni krajan Krajevne skupnosti Leskovec pri Krškem**

6. člen

Naziv častni krajan Krajevne skupnosti Leskovec pri Krškem je najvišje priznanje Krajevne skupnosti Leskovec pri Krškem in se lahko podeli krajanom Krajevne skupnosti Leskovec pri Krškem in drugim občanom občine Krško, katerih delo in aktivnosti predstavljajo pomembne zasluge na katerem koli področju človekove ustvarjalnosti oziroma osebam, ki so posebno zaslužne za razvoj in delo na področju krajevne skupnosti.

7. člen

Naziv častni krajan Krajevne skupnosti Leskovec pri Krškem se podeli s posebno listino, ki vsebuje besedilo o podelitvi.

**b) zlato priznanje s plaketo Krajevne skupnosti Leskovec pri Krškem**

8. člen

Zlato priznanje s plaketo Krajevne skupnosti Leskovec pri Krškem se podeljuje:

1. posameznikom za življenjsko delo, večletne uspehe ali enkratne izjemne dosežke trajnejšega pomena v okviru krajevne skupnosti;
2. skupinam krajanom, društvom, podjetjem ali drugim pravnim osebam za večletne uspehe in dosežke.

**c) srebrno priznanje s plaketo Krajevne skupnosti Leskovec pri Krškem**

9. člen

Srebrno priznanje s plaketo Krajevne skupnosti Leskovec pri Krškem se podeljuje za več kot 15-letno izjemno uspešno delo in dosežene dosežke na področju, ki so opredeljena v 2. členu tega pravilnika ter ob pomembnejših jubilejih.

**d) bronasto priznanje s plaketo Krajevne skupnosti Leskovec pri Krškem**

10. člen

Bronasto priznanje s plaketo Krajevne skupnosti Leskovec pri Krškem se podeljuje za pomembne enkratne dosežke v zadnjem obdobju in za več kot 10-letno uspešno delo in dosežene dosežke na področju, ki so opredeljena v 2. členu tega pravilnika ter ob jubilejih.

**e) jubilejno priznanje Krajevne skupnosti Leskovec pri Krškem**

11. člen

Jubilejno priznanje Krajevne skupnosti Leskovec pri Krškem se podeljuje za 10, 20, 30 letnico oziroma drugi večkratnik 10-letnice delovanja društvom, gospodarskim subjektom, zvezam, zavodom in drugim organizacijam.

## III. POSTOPEK ZA PODELJEVANJE PRIZNANJ

12. člen

Razpis za podelitev priznanj objavi Svet krajevne skupnosti enkrat letno v javnem glasilu ali spletni strani, najkasneje 45 dni pred krajevnim praznikom. Razpisni rok ne sme biti krajši od 15 dni in ne daljši od 30 dni. Z razpisom se objavijo:

* organ, ki podeljuje priznanja;
* kriteriji za podelitev priznanj;
* podatki, ki jih mora vsebovati predlog;
* kdo je lahko predlagatelj;
* število priznanj, ki se podeljujejo;
* rok, do katerega morajo biti podani predlogi.

13. člen

Predlog za podelitev priznanj Krajevne skupnosti Leskovec pri Krškem lahko dajo predsednik sveta, svetniki krajevne skupnosti, podjetja, društva, zavodi, krajani ter druge organizacije in skupnosti.

Predlagatelji sami sebe ne morejo predlagati za priznanje.

14. člen

Predlog za krajevno priznanje mora vsebovati:

* podatke o predlagatelju,
* vrsto predlaganega priznanja,
* podatke o predlaganem kandidatu za krajevno priznanje,
* obrazložitev k predlogu.

15. člen

Svet krajevne skupnosti obravnava prejete predloge in jih podeljuje s sklepom, sprejetim na seji Sveta krajevne skupnosti (redna ali korespondenčna).

Svet krajevne skupnosti lahko v postopku:

* od predlagatelja zahteva, da v osmih dneh dopolni predlog, če je predlog nepopoln oz. zaprosi za dodatno mnenje ustrezne institucije,
* predlog zavrne.

16. člen

Priznanja po tem pravilniku so enkratna, vendar se med seboj ne izključujejo.

17. člen

Sklep sveta krajevne skupnosti o podelitvi priznanj Krajevne skupnosti Leskovec pri Krškem se objavi v javnem glasilu ali na spletni strani.

18. člen

V primeru, ko se ugotovi, da je bilo priznanje po tem odloku podeljeno na podlagi zmotnih ali lažnih podatkov, ki bi, če bi bili znani, nedvoumno vplivali na drugačno odločitev o podelitvi, se podeljeno priznanje lahko razveljavi.

Sklep o razveljavitvi sprejme Svet krajevne skupnosti.

Razveljavljeno priznanje se vrne Svetu Krajevne skupnosti Leskovec pri Krškem.

## IV. EVIDENCA O PODELJENIH PRIZNANJIH

19. člen

O vseh dobitnikih in podeljenih priznanjih se vodi evidenca.

Evidenca, ki jo vodi krajevna skupnost, vsebuje:

* zaporedno številko,
* stopnjo in oznako podeljenega priznanja,
* ime in priimek oz. osnovne podatke o dobitniku priznanja,
* naziv organa, ki je sprejel sklep o podelitvi priznanja,
* izrek oz. razlog za podelitev priznanja,
* datum sprejema sklepa o podelitvi priznanja.

20. člen

Celotno gradivo glede postopka podelitve priznanj Krajevne skupnosti Leskovec pri Krškem je javno in je na ogled pri pooblaščenem delavcu občinske uprave.

## V. PREHODNE IN KONČNE DOLOČBE

21. člen

Svet krajevne skupnosti z vsakoletnim proračunom zagotovi potrebna finančna sredstva za izvajanje tega pravilnika.

22. člen

Z uveljavitvijo Pravilnika o priznanjih Krajevne skupnosti Leskovec pri Krškem preneha veljati Pravilnik o podeljevanju priznanj Krajevne skupnosti Leskovec pri Krškem z dne 21. 3. 2011.

23. člen

Ta pravilnik začne veljati z dnem sprejetja na seji Sveta Krajevne skupnosti Leskovec pri Krškem.

Predsednik je podal pravilnik na glasovanje

**Sklep 7/1**

**Svet KS Leskovec pri Krškem sprejme Pravilnik o priznanjih Krajevne skupnosti Leskovec pri Krškem v predlagani obliki.**

Prisotnih 11 svetnikov

Glasovanje:

ZA: 11; PROTI: 0, NI GLASOVAL: 0

Predlagani sklep je bil soglasno sprejet.

**Ad. 8**

**Priznanja KS za leto 2018 - predlogi**

Po veljavnem pravilniku, moramo v sredstvih javnega obveščanja objaviti razpis in pozvati predlagatelje, da podajo predloge. Po izkušnjah, na primer KS mesta Krško, ki navaja, da ob razpisih ne prejmejo prav nobenega predloga, predlagam, da izvedemo zbiranje predlogov po do sedaj običajni poti preko svetnikov Sveta KS. Sklep na prejšnji seji je bil sicer sprejet v skladu z veljavnim pravilnikom in v kolikor bomo pri tem vztrajali, je na voljo še vedno dovolj časa.

Predsednik svetnike pozove, da podajo predloge za podelitev priznanj KS za leto 2018 in sicer do vključno 15. 4. 2018.

**Ad. 9**

**Zemljiško pravne zadeve**

Iz Občine Krško smo prejeli dopis in skice, kjer nas pozivajo na soglasje za ukinitev javnega dobra na parc.št. 2203/17 in parc.št. 2203/18 k.o. Senuše, ki bosta predmet pravnega posla za zamenjavo nepremičnin za nepremičnino parc.št. 2030/13 k.o. Senuše, ki jo Občina Krško potrebuje za izgradnjo cestnega telesa.

Svetniki na izdajo soglasja k ukinitvi javnega dobra niso imeli pripomb.

**Sklep 9/1**

**Svet KS Leskovec pri Krškem sprejme sklep o izdaji soglasja k ukinitvi javnega dobra na parc.št. 2203/17 in parc.št. 2203/18 k.o. Senuše.**

Prisotnih 11 svetnikov

Glasovanje:

ZA: 11; PROTI: 0, NI GLASOVAL: 0

Predlagani sklep je bil soglasno sprejet.

**Ad. 10**

**Obvestila, pobude in predlogi svetnikov ter krajanov**

Predsednik je svetnike seznanil, da bo sestanek za prireditev »Golažijada« ob krajevnem prazniku in ob enem poziva svetnike, da podajo predloge za praznovanje krajevnega praznika.

Ga. Kerin Tatjana je opozorila, da je na cestnem odseku Brezje-Velika vas veliko udrtin (nevarne udarne jame) in da bi bilo potrebno te udrtine sanirati.

G. Arh Borut je seznanil svet KS, da je v Žadovinku okoli jaškov razpokan asfalt. Da ne bi prišlo še do večje škode, bi bilo potrebno okoli jaškov asfalt zaliti s smolo.

G. Mlakar Branko predlaga, da se na cesti Velka vas-Brezje po sanaciji postavijo prometni znaki za omejitev prometa za težka tovorna vozila.

G. Arh Stanislav predlaga ponovno reklamacijo asfaltne prevleke na cestnem odseku JP1 693861 Velika vas – Sveti Martin.

G. Kerin Alojz predlaga zalivanje ceste s smolo v vasi Selce, saj je cestišče zelo razpokano.

Predsednik se je zahvalil svetnikom za sodelovanje ter končal sejo.

Seja je bila končana ob 19.50 uri.

Zapisala:

Aleksandra Brodnik

Strokovna sodelavka VII/1 za KS

Predsednik sveta KS Leskovec pri Krškem

Olovec Jože

Leskovec pri Krškem, 20. 3. 2018